## Uredba o načinu isplate zajamčenih osobnih dohodaka određenim kategorijama radnika

### NN 64/1991 (3.12.1991.), Uredba o načinu isplate zajamčenih osobnih dohodaka određenim kategorijama radnika

# VLADA REPUBLIKE HRVATSKE

Na osnovi članka 1. Zakona o ovlaštenju Vlade Republike Hrvatske za
donošenje uredbi kojima će se uredivati pojedina pitanja iz djelokruga
Sabora Republike Hrvatske ("Narodne novine", br. 39/91 i 53A/91),
Vlada Republike Hrvatske na sjednici održanoj 29. studenoga 1991. godine,
donijela je

## UREDBU

### o načinu isplate zajamčenih osobnih dohodaka određenim kategorijama radnika

Članak 1.

Ovom uredbom regulira se način isplate zajamčenog osobnog dohotka radnicima
koji to pravo ne mogu ostvarivati prema propisima iz radnih odnosa.

Članak 2.

Zajamčeni osobni dohodak iz članka 1. ove uredbe isplaćuje se radnicima
kojima poduzeća i druge organizacije odnosno poslodavci ne mogu isplaćivati
osobni dohodak jer ne mogu obavljati svoju djelatnost zbog terorističkih
oružanih akcija i drugih izvanrednih okolnosti izazvanih ratom budući da
je:

- poduzeće i druga organizacija odnosno poslodavac potpuno uništeno.

- poduzeće i druga organizacija odnosno poslodavac djelomično uništeno,

- poduzeće i druga organizacija odnosno poslodavac neznatno oštećeno
ili potpuno neoštećeno ali zbog terorističkih oružanih akcija i ratnih
okolnosti u nemogućnosti je obavljati djelatnost, te radnici zbog toga
ne mogu dolaziti na posao i raditi.

Članak 3.

Okolnosti iz članka 2. ove uredbe utvrđuje krizni štab općine i područna
služba Zavoda za zapošljavanje na čijem se sjedištu nalazi poduzeće i druga
organizacija odnosno poslodavac, na zahtjev i uz suradnju poslovodnog organa
poduzeća i druge organizacije odnosno poslodavca. Kontrolu rada kriznog
štaba općine obavlja ministarstvo nadležno prema djelatnosti poduzeća i
druge organizacije odnosno poslodavca.

Članak 4.

Zahtjev za isplatu zajamčenih osobnih dohodaka poslovodni organ poduzeća
i druge organizacije odnosno poslodavac podnosi područnoj službi Zavoda
za zapošljavanje nadležnoj prema sjedištu poduzeća i druge organizacije
odnosno poslodavca. Ukoliko nije moguće da zahtjev iz prethodnog stavka
podnese poduzeće i druga organizacija odnosno poslodavac. zahtjev podnosi
radnik. Uz zahtjev radnik prilaže vjerodostojne dokaze o postojanju radnog
odnosa. Radnik iz stavka 2. ovog članka kojem je priznat status prognanika
može podnijeti zahtjev područnoj službi Zavoda za zapošljavanje prema mjestu
boravišta.

Članak 5.

Zajamčeni osobni dohodak iz članka 2. ove uredbe radniku se isplaćuje
putem područne službe Zavoda za zapošljavanje. Zajamčeni osobni dohodak
radniku isplaćuje područna služba Zavoda za zapošljavanje nadležna prema
sjedištu poduzeća i druge organizacije odnosno poslodavca ili prema mjestu
prebivališta ili boravišta radnika. Isplata Zajamčenih osobnih dohodaka
se obavlja u zadnjoj dekadi tekućeg mjeseca za prethodni mjesec

Članak 6.

Sredstva za isplatu Zajamčenih osobnih dohodaka prema ovoj uredbi osigurava
Republika Hrvatska iz državnog proračuna.

Članak 7.

Isplata zajamčenog osobnog dohotka traje tako dugo dok postoje okolnosti
iz članka 2. ove uredbe o čemu je područna služba Zavoda za zapošljavanje
dužna obavijestiti poduzeće i drugu organizaciju odnosno poslodavca. Poduzeće
i druga organizacija odnosno poslodavac dužno je obavijestiti odmah radnika
i područnu službu Zavoda za zapošljavanje o danu ponovnog stupanja na rad.

Članak 8.

Radnik primalac zajamčenog osobnog dohotka temeljem odredaba ove uredbe
dužan je raditi u drugom poduzeću i drugoj organizaciji odnosno kod drugog
poslodavca ako ga uputi područna služba Zavoda za zapošljavanje. U slučaju
takvog rada, radniku miruju prava i obveze iz radnog odnosa na koji se
primjenjuje ova uredba, a radnik ostvaruje sva prava i obveze iz radnog
odnosa u poduzeću ili drugoj organizaciji odnosno kod poslodavca kome je
upućen na rad.

Članak 9.

Propisi kojima se uređuju radni odnosi i zapošljavanje koji vrijede
na dan stupanja na snagu ove uredbe primjenjivat će se i nadalje ako ovom
uredbom nije drugačijeodređeno.

Članak 10.

Ministar rada, socijalne skrbi i obitelji može donijeti propise za izvršenje
ove uredbe.

Članak 11.

Ova uredba stupa na snagu danom objave u "Narodnim novinama".

Klasa: 120-01/91-02/05

Urbroj : 5030104-91-7

Zagreb, 29. studenoga 1991.

Potpredsjednik

**dr. Mate Granić, v. r**

Uredba, NN 64/1991-1645